Σχέδιο ΑΠΟΦΑΣΗΣ ΤΗΣ ΜΣΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας για τον ΕΟΧ περιέχει ειδικές διατάξεις σχετικά με τη συνεργασία μεταξύ της Κοινότητας και των κρατών ΕΟΧ/ΕΖΕΣ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μικτής Επιτροπής του ΕΟΧ αποβλέπει στην τροποποίηση του πρωτοκόλλου 31 προκειμένου να επεκταθεί η συνεργασία στον τομέα της κοινωνικής πολιτικής. Προβλέπει πλαίσιο συνεργασίας και καθορίζει τους όρους για την πλήρη συμμετοχή των κρατών ΕΟΧ/ΕΖΕΣ στα κοινοτικά προγράμματα και τις δράσεις στον εν λόγω τομέα:

-32001 D 0051: Απόφαση 2001/51/EK του Συμβουλίου, της 20ής Δεκεμβρίου 2000, για τη θέσπιση προγράμματος κοινής δράσης σχετικά με την κοινοτική στρατηγική για την ισότητα μεταξύ γυναικών και ανδρών (2001-2005) (ΕΕ L 17 της 19.1.2001, σ. 22).

3. Βάσει του άρθρου 10 της απόφασης 2001/51/EΚ του Συμβουλίου, στο πρόγραμμα μπορούν να συμμετάσχουν οι χώρες ΕΟΧ/ΕΖΕΣ σύμφωνα με τους όρους που καθορίζονται στη συμφωνία ΕΟΧ.

4. Κατά την έννοια του άρθρου 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο, κατόπιν προτάσεως της Επιτροπής, καθορίζει τη θέση της Κοινότητας, όσον αφορά αποφάσεις του είδους αυτού.

5. Το σχέδιο απόφασης της Μικτής Επιτροπής ΕΟΧ υποβάλλεται στο Συμβούλιο προς έγκριση. Η Επιτροπή ευελπιστεί ότι θα είναι σε θέση να παρουσιάσει τη θέση της Κοινότητας στη Μικτή Επιτροπή ΕΟΧ τον Μάιο του 2001.

Σχέδιο ΑΠΟΦΑΣΗΣ ΤΗΣ ΜΣΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία" και, ιδίως, τα άρθρα 86 και 98,

Εκτιμώντας τα εξής:

(1) Το πρωτόκολλο 31 της συμφωνίας τροποποιήθηκε με την απόφαση αριθ. ... της ... [1] της Μικτής Επιτροπής ΕΟΧ.

[1] ΕΕ L ...

(2) Είναι σκόπιμο να επεκταθεί η συνεργασία των συμβαλλομένων μερών της συμφωνίας ούτως ώστε να συμπεριληφθεί η απόφαση 2001/51/ΕΚ του Συμβουλίου, της 20ής Δεκεμβρίου 2000, για τη θέσπιση προγράμματος κοινής δράσης σχετικά με την κοινοτική στρατηγική για την ισότητα μεταξύ γυναικών και ανδρών (2001-2005) [2].

[2] ΕΕ L 17 της 19.1.2001, σ. 22.

(3) Επομένως, το πρωτόκολλο 31 της συμφωνίας πρέπει να τροποποιηθεί ώστε να καταστεί δυνατή η επέκταση της εν λόγω συνεργασίας με ισχύ από 1ης Ιανουαρίου 2001,

ΑΠΟΦΑΣΙΖΕΙ:

Άρθρο 1

Το άρθρο 5 του πρωτοκόλλου 31 της συμφωνίας τροποποιείται ως εξής:

1. Το κείμενο της παραγράφου 5 αντικαθίσταται από το ακόλουθο κείμενο:

«Από 1ης Ιανουαρίου 1996, τα κράτη της ΕΖΕΣ συμμετέχουν στα κοινοτικά προγράμματα και στις δράσεις που αναφέρονται στις πρώτες δύο περιπτώσεις της παραγράφου 8, από 1ης Ιανουαρίου 2000, στο πρόγραμμα που αναφέρεται στην τρίτη περίπτωση και με ισχύ από 1ης Ιανουαρίου 2001 στο πρόγραμμα που αναφέρεται στην τέταρτη περίπτωση.»

2. Προστίθεται η ακόλουθη περίπτωση στην παράγραφο 8:

«- 32001 D 0051: Απόφαση 2001/51/EK του Συμβουλίου, της 20ής Δεκεμβρίου 2000, για τη θέσπιση προγράμματος κοινής δράσης σχετικά με την κοινοτική στρατηγική για την ισότητα μεταξύ γυναικών και ανδρών (2001-2005) (ΕΕ L 17 της 19.1.2001, σ. 22).»

Άρθρο 2

Η παρούσα απόφαση τίθεται σε ισχύ την επόμενη ημέρα της τελευταίας κοινοποίησης προς τη Μικτή Επιτροπή ΕΟΧ δυνάμει του άρθρου 103 παράγραφος 1 της συμφωνίας [3].

[3] Έχουν αναφερθεί συνταγματικές απαιτήσεις.

Εφαρμόζεται από 1ης Ιανουαρίου 2001.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, ... 2001.

Για τη Μικτή Επιτροπή ΕΟΧ Ο Πρόεδρος

Οι Γραμματείς της Μικτής Επιτροπής ΕΟΧ